તેમ છતાં સેક્રેડ ગેમ્સ મસ્ટ વૉચ બની રહી છે તેનું કારણ છે સ્ટ્રોંગ રાઈટિંગ, ડીપ રિસર્ચ, કાબેલ ડિરેક્શન, પર્ફેક્ટ કાસ્ટિંગ અને એમની મજબૂત એક્ટિંગ. 900+ પાનાં ધરાવતી અને બે ત્રણ પેઢીઓ-દાયકાઓમાં ફેલાયેલી એક દળદાર નોવેલને 18 હપ્તાની વેબ સિરીઝમાં કઈ રીતે અડૅપ્ટ કરી શકાય તેનું પણ ‘સેક્રેડ ગેમ્સ’ પર્ફેક્ટ એક્ઝામ્પલ છે. આ વેબ સિરીઝની રાઇટિંગ ટીમમાં ત્રણ નામો વંચાય છે, વરુણ ગ્રોવર, સ્મિતા સિંઘ અને વસંત નાથ. આ ત્રણેયે નોવેલ વાંચી. 900+ પાનાંની બુકમાં ડઝનબંધ પાત્રો હોય એટલે દરેક પાત્રનો ટ્રેક રાખવાનું અશક્યવત્ બની જાય. એટલે આ રાઈટિંગ ટીમની મંત્રા વત્સા નામની આસિસ્ટન્ટે આખી નોવેલની ચેપ્ટર વાઈઝ 70 પાનાંની એક સમરી બનાવી રાખેલી. દરેકે દરેક ચેપ્ટરમાં વિવિધ પાત્રો સાથે શું થાય છે તેની નોંધ. આ ત્રણેય લેખકોએ પણ આ બુકનાં પાત્રો-તમામ પાસાં વિશે ત્રણેક મહિના સુધી પુષ્કળ ચર્ચાઓ કરેલી. લખવાનું સ્ટાર્ટ થયું એ પછી તેમાં સ્મિતા નાયર નામની સિનિયર પત્રકારની રિસર્ચ પણ ભળી. જેમ કે, પોલીસ અધિકારીઓ અંદરોઅંદરની વાતચીતમાં કેવા શબ્દો વાપરે, ઈન્ક્વાયરી ચાલતી હોય તે રૂમ કે RAWની ઑફિસ કેવી હોય વગેરે. રાઈટર વરુણ ગ્રોવરે આમાં એક ઈન્ટરેસ્ટિંગ વાત કહેલી. સેક્રેડ ગેમ્સનું એક પાત્ર નામે કોન્સ્ટેબલ કાટેકર પોતાની પોલીસ ચોકીમાં રાખેલી ફિશ ટેન્કની માછલીઓને ચારો નાખતું રહે છે. સ્મિતા નાયરની રિસર્ચ કહે છે કે મુંબઈની તમામ પોલીસ ચોકીઓમાં ફિશ ટેન્ક છે. તેનું કારણ એ છે કે કોઈ કાળે મુંબઈના એક પોલીસ કમિશનર ફિશ ટેન્કના શોખીન હતા અને એમણે પોતાની ઓફિસમાં ફિશ ટેન્ક રાખેલી. એમને ખુશ કરવા માટે એમના ઈમિડિએટ જુનિયરોએ પણ પોતપોતાની ચેમ્બરમાં ફિશ ટેન્ક રાખી અને આ વાત આગળ વધતાં વધતાં તમામ પોલીસ સ્ટેશનો સુધી વિસ્તરી ગઈ! ડિરેક્ટર વિક્રમાદિત્ય મોટવાણેના ઘરમાં પાત્રો અને એપિસોડ્સ પ્રમાણે વાર્તા કેવી રીતે આગળ વધશે તે નાનકડાં કાર્ડ્સમાં લખી લખીને દીવાલો પર ચોંટાડવામાં આવેલાં. આ પ્રોસેસથી સ્ક્રીનપ્લે લખાતો ગયો. એમાં પાછું નેટફ્લિક્સ પૈસા નાખતુું હોય એટલે તેમને સંતોષ ન થાય ત્યાં સુધી ડ્રાફ્ટમાં ચેન્જીસ કરાવ્યે રાખે. આ રીતે કંઈક પાંચેક ડ્રાફ્ટ પછી વર્તમાન સ્વરૂપમાં સ્ક્રીનપ્લે તૈયાર થયો એવું રાઈટર વરુણ ગ્રોવર આ સિરીઝની પ્રેસ મીટમાં કહે છે. ‘કભી કભી લગતા હૈ, અપુન હી ભગવાન હૈ…’ જેવી અફલાતૂન અને રાતોરાત વાઈરલ બની ગયેલી લાઈન્સ ત્રણમાંથી કોના દિમાગની ઊપજ છે એ તો વરુણ ગ્રોવરને ખોપચામાં લઈ જઈને પૂછીએ તો જ ખબર પડે!